**-๓-**

**๑. ยมกวคฺค วณฺณนา ฯ**

**\*\*\*\*\*\*\*\*\*\***

**๑. จกฺขุปาลตฺเถรวตฺถุ ฯ [๑]**

**มโนปุพฺพงฺคมา ธมฺมา มโนเสฏฺฐา มโนมยา,**

**มนสา เจ ปทุฏฺเฐน ภาสติ วา กโรติ วา,**

**ตโต นํ ทุกฺขมเนฺวติ จกฺกํ ว วหโต ปทนฺติ ฯ**

อยํ ธมฺมเทสนา กตฺถ ภาสิตาติ ฯ “สาวตฺถิยํ ฯ “กํ อารพฺภาติ ฯ “จกฺขุปาลตฺเถรํ ฯ

สาวตฺถิยํ กิร มหาสุวณฺโณ นาม กุฏุมฺพิโก อโหสิ อฑฺโฒ มหทฺธโน มหาโภโค อปุตฺตโก ฯ โส เอกทิวสํ นหานติตฺถํ คนฺตฺวา นหาตฺวา อาคจฺฉนฺโต อนฺตรามคฺเค สมฺปนฺนสาขํ เอกํ วนปฺปตึ ทิสฺวา, “อยํ มเหสกฺขาย เทวตาย ปริคฺคหิโต ภวิสฺสตีติ ตสฺส เหฏฺฐาภาคํ โสธาเปตฺวา ปาการปริกฺเขปํ การาเปตฺวา วาลุกํ โอกิราเปตฺวา ธชปตากํ อุสฺสาเปตฺวา วนปฺปตึ อลงฺกริตฺวา “ปุตฺตํ วา ธีตรํ วา ลภิตฺวา ตุมฺหากํ มหาสกฺการํ กริสฺสามีติ ปตฺถนํ กตฺวา ปกฺกามิ ฯ

อถสฺส ภริยาย กุจฺฉิยํ คพฺโภ ปติฏฺฐาสิ ฯ โส ตสฺสา คพฺภ- ปริหารํ อทาสิ ฯ สา ทสมาสจฺจเยน ปุตฺตํ วิชายิ ฯ เสฏฺฐี อตฺตนา ปาลิตํ วนปฺปตึ นิสฺสาย ลทฺธตฺตา ตสฺส “ปาโลติ นามํ อกาสิ ฯ อปรภาเค อญฺญํ ปุตฺตํ ลภิ ฯ ตสฺส “จุลฺลปาโลติ นามํ กตฺวา,

๑. จกฺขุปาลตฺเถรวตฺถุ๔

อิตรสฺส “มหาปาโลติ นามํ กริ ฯ เต วยปฺปตฺเต ฆรพนฺธเนน พนฺธึสุ ฯ อปรภาเค มาตาปิตโร กาลมกํสุ ฯ สพฺพํ โภคํ ทฺวินฺนํเยว วิวเรสุํ ฯ

ตสฺมึ สมเย สตฺถา ปวตฺติตปวรธมฺมจกฺโก อนุปุพฺเพน คนฺตฺวา, อนาถปิณฺฑิกมหาเสฏฺฐินา จตุปฺปญฺาสโกฏิธนํ วิสฺสชฺเชตฺวา การิเต เชตวนมหาวิหาเร วิหรติ; มหาชนํ สคฺคมคฺเค จ โมกฺขมคฺเค จ ปติฏฺฐาปยมาโน ฯ ตถาคโต หิ “มาติปกฺขโต อสีติยา ปิติปกฺขโต อสีติยาติ เทฺวอสีติญาติกุลสหสฺเสหิ การิเต นิโคฺรธมหาวิหาเร เอกเมว วสฺสาวาสํ วสิ, อนาถปิณฺฑิเกน การิเต เชตวนมหาวิหาเร เอกูนวีสติ, วิสาขาย สตฺตวีสติโกฏิธนปริจฺจาเคน การิเต ปุพฺพาราเม ฉ วสฺสาวาเสติ ทฺวินฺนํ กุลานํ คุณมหนฺตตํ ปฏิจฺจ สาวตฺถึ นิสฺสาย ปญฺจวีสติ วสฺสาวาเส วสิ ฯ อนาถปิณฺฑิโกปิ วิสาขาปิ มหาอุปาสิกา นิพทฺธํ ทิวสสฺส เทฺว วาเร ตถาคตสฺส อุปฏฺฐานํ คจฺฉนฺติ ฯ คจฺฉนฺตา จ “ทหรสามเณรา โน หตฺเถ โอโลเกสฺสนฺตีติ ตุจฺฉหตฺถา น คตปุพฺพา: ปุเรภตฺตํ คจฺฉนฺตา ขาทนียาทีนิ คาหาเปตฺวา คจฺฉนฺติ, ปจฺฉาภตฺตํ ปญฺจ เภสชฺชานิ อฏฺฐ จ ปานานิ ฯ นิเวสเนสุ ปน เตสํ ทฺวินฺนํ ทฺวินฺนํ ภิกฺขุสหสฺสานํ นิจฺจํ ปญฺญตฺตาเนวาสนานิ โหนฺติ ฯ อนฺนปานเภสชฺเชสุ โย ยํ อิจฺฉติ, ตสฺส ตํ ยถิจฺฉิตเมว สมฺปชฺชติ, เตสุ อนาถปิณฺฑิเกน เอกเมว ทิวสํ สตฺถารํ ปญฺโห น ปุจฺฉิตปุพฺโพ ฯ โส กิร “ตถาคโต

๑. จกฺขุปาลตฺเถรวตฺถุ ๕

พุทฺธสุขุมาโล ขตฺติยสุขุมาโล ‘พหุปกาโร เม คหปตีติ มยฺหํ ธมฺมํ เทเสนฺโต กิลเมยฺยาติ, สตฺถริ อธิมตฺตสิเนเหน ปญฺหํ น ปุจฺฉติ ฯ สตฺถา ปน ตสฺมึ นิสินฺนมตฺเตเยว “อยํ เสฏฺฐี มํ อรกฺขิตพฺพฏฺฐาเน รกฺขติ, อหํ หิ กปฺปสตสหสฺสาธิกานิ จตฺตาริ อสงฺเขยฺยานิ อลงฺกตปฺปฏิยตฺตํ อตฺตโน สีสํ ฉินฺทิตฺวา อกฺขีนิ อุปฺปาเฏตฺวา หทยมํสํ อุพฺพตฺเตตฺวา ปาณสมํ ปุตฺตทารํ ปริจฺจชิตฺวา ปารมิโย ปูเรนฺโต ปเรสํ ธมฺมเทสนตฺถเมว ปูเรสึ, เอส มํ อรกฺขิตพฺพฏฺฐาเน รกฺขตีติ เอกํ ธมฺมเทสนํ กเถสิเยว ฯ

ตทา สาวตฺถิยํ สตฺต มนุสฺสโกฏิโย วสนฺติ ฯ เตสุ สตฺถุ ธมฺมกถํ สุตฺวา ปญฺจโกฏิมตฺตา มนุสฺสา อริยสาวกา ชาตา, เทฺวโกฏิมตฺตา ปุถุชฺชนา ฯ เตสุ อริยสาวกานํ เทฺวเยว กิจฺจานิ อเหสุํ: ปุเรภตฺตํ ทานํ เทนฺติ, ปจฺฉาภตฺตํ คนฺธมาลาทิหตฺถา วตฺถเภสชฺชปานกาทึ คาหาเปตฺวา ธมฺมสฺสวนตฺถาย คจฺฉนฺติ ฯ

อเถกทิวสํ มหาปาโล อริยสาวเก คนฺธมาลาทิหตฺเถ วิหารํ คจฺฉนฺเต ทิสฺวา, “อยํ มหาชโน กุหึ คจฺฉตีติ ปุจฺฉิตฺวา, “ธมฺมสฺสวนายาติ สุตฺวา, “อหํปิ คมิสฺสามีติ, คนฺตฺวา สตฺถารํ วนฺทิตฺวา ปริสปริยนฺเต นิสีทิ ฯ

พุทฺธา จ นาม ธมฺมํ เทเสนฺตา, สรณสีลปพฺพชฺชาทีนํ อุปนิสฺสยํ โอโลเกตฺวา อชฺฌาสยวเสน ธมฺมํ เทเสนฺติ; ตสฺมา ตํทิวสํ สตฺถา ตสฺส อุปนิสฺสยํ โอโลเกตฺวา ธมฺมํ เทเสนฺโต อนุปุพฺพีกถํ กเถสิ ฯ เสยฺยถีทํ ? ทานกถํ สีลกถํ สคฺคกถํ กามานํ

๑. จกฺขุปาลตฺเถรวตฺถุ ๖

อาทีนวํ โอการํ สงฺกิเลสํ เนกฺขมฺเม อานิสํสํ ปกาเสสิ ฯ ตํ สุตฺวา มหาปาโล กุฏุมฺพิโก จินฺเตสิ “ปรโลกํ คจฺฉนฺตํ ปุตฺตธีตโร วา โภคา วา นานุคจฺฉนฺติ, สรีรํปิ อตฺตนา สทฺธึ น คจฺฉติ; กึ เม ฆราวาเสน, ปพฺพชิสฺสามีติ ฯ โส เทสนาปริโยสาเน สตฺถารํ อุปสงฺกมิตฺวา ปพฺพชฺชํ ยาจิ ฯ อถ นํ สตฺถา “นตฺถิ เต โกจิ อาปุจฺฉิตพฺพยุตฺตโก ญาตีติ อาห ฯ “กนิฏฺฐภาตา เม อตฺถิ ภนฺเตติ ฯ “เตนหิ ตํ อาปุจฺฉาหีติ ฯ โส “สาธูติ สมฺปฏิจฺฉิตฺวา สตฺถารํ วนฺทิตฺวา เคหํ คนฺตฺวา กนิฏฺฐํ ปกฺโกสาเปตฺวา “ตาต ยํ อิมสฺมึ กุเล สวิญฺญาณกาวิญฺญาณกํ ธนํ กิญฺจิ อตฺถิ, สพฺพนฺตํ ตว ภาโร, ปฏิปชฺชาหิ นนฺติ ฯ “ตุมฺเห ปน สามีติ ฯ “อหํ สตฺถุ สนฺติเก ปพฺพชฺชิสฺสามีติ ฯ “กึ กเถสิ ภาติก; ตฺวํ เม มาตริ มตาย มาตา วิย, ปิตริ มเต ปิตา วิย ลทฺโธ, เคเห โว มหาวิภโว, สกฺกา เคหํ อชฺฌาวสนฺเตเหว ปุญฺญานิ กาตุํ; มา เอวมกตฺถาติ ฯ “ตาต มยา สตฺถุ ธมฺมเทสนา สุตา, สตฺถารา หิ สณฺหสุขุมํ ติลกฺขณํ อาโรเปตฺวา อาทิมชฺฌปริโยสานกลฺยาณธมฺโม เทสิโต ฯ น สกฺกา โส อคารมชฺเฌ ปูเรตุํ; ปพฺพชิสฺสามิ ตาตาติ ฯ “ภาติก ตรุณาปิจ ตาว, มหลฺลกกาเล ปพฺพชิสฺสถาติ ฯ “ตาต มหลฺลกสฺส หิ อตฺตโน หตฺถปาทาปิ อนสฺสวา โหนฺติ, น วเส วตฺตนฺติ, กิมงฺคํ ปน ญาตกา, สฺวาหํ ตว วจนํ น กโรมิ, สมณปฏิปตฺตึ ปูเรสฺสามิ,

**ชราชชฺชริตา โหนฺติ หตฺถปาทา อนสฺสวา**

**ยสฺส, โส วิหตตฺถาโม กถํ ธมฺมํ จริสฺสติ,**

๑. จกฺขุปาลตฺเถรวตฺถุ ๗

ปพฺพชิสฺสาเมวาหํ ตาตาติ ฯ ตสฺส วิรวนฺตสฺเสว, สตฺถุ สนฺติกํ คนฺตฺวา ปพฺพชฺชํ ยาจิตฺวา, ลทฺธปพฺพชฺชูปสมฺปโท อาจริยุปชฺฌายานํ สนฺติเก ปญฺจ วสฺสานิ วสิตฺวา, วุตฺถวสฺโส ปวาเรตฺวา, สตฺถารํ อุปสงฺกมิตฺวา วนฺทิตฺวา ปุจฺฉิ “ภนฺเต อิมสฺมึ สาสเน กติ ธุรานีติ ฯ “คนฺถธุรํ วิปสฺสนาธุรนฺติ เทฺวเยว ธุรานิ ภิกฺขูติ ฯ “กตมํ ปน ภนฺเต คนฺถธุรํ, กตมํ วิปสฺสนาธุรนฺติ ฯ “อตฺตโน ปญฺญานุรูเปน เอกํ วา เทฺว วา นิกาเย สกลํ วา ปน เตปิฏกํ พุทฺธวจนํ อุคฺคณฺหิตฺวา ตสฺส ธารณํ กถนํ วาจนนฺติ อิทํ คนฺถธุรํ นาม ฯ สลฺลหุกวุตฺติโน ปน ปนฺตเสนาสนาภิรตสฺส อตฺตภาเว ขยวยํ ปฏฺฐเปตฺวา สาตจฺจ- กิริยาวเสน วิปสฺสนํ วฑฺเฒตฺวา อรหตฺตคฺคหณนฺติ อิทํ วิปสฺสนาธุรํ นามาติ ฯ “ภนฺเต อหํ มหลฺลกกาเล ปพฺพชิโต คนฺถธุรํ ปูเรตุํ น สกฺขิสฺสามิ, วิปสฺสนาธุรํ ปน ปูเรสฺสามิ; กมฺมฏฺฐานํ เม กเถถาติ ฯ อถสฺส สตฺถา ยาว อรหตฺตา กมฺมฏฺฐานํ กเถสิ ฯ โส สตฺถารํ วนฺทิตฺวา, อตฺตนา สหคามิโน ภิกฺขู ปริเยสนฺโต สฏฺฐี ภิกฺขู ลภิตฺวา, เตหิ สทฺธึ นิกฺขมิตฺวา, วีสโยชนสตมคฺคํ คนฺตฺวา, เอกํ มหนฺตํ ปจฺจนฺตคามํ ปตฺวา, ตตฺถ สปริวาโร ปิณฺฑาย ปาวิสิ ฯ

มนุสฺสา วตฺตสมฺปนฺเน ภิกฺขู ทิสฺวา ปสนฺนจิตฺตา, อาสนานิ ปญฺาเปตฺวา นิสีทาเปตฺวา, ปณีเตนาหาเรน ปริวิสิตฺวา, “ภนฺเต กุหึ อยฺยา คจฺฉนฺตีติ ปุจฺฉิตฺวา, “ยถาผาสุกฏฺฐานํ อุปาสกาติ

๑. จกฺขุปาลตฺเถรวตฺถุ ๘

วุตฺเต, ปณฺฑิตมนุสฺสา “วสฺสาวาสํ เสนาสนํ ปริเยสนฺติ ภทนฺตาติ ญตฺวา “ภนฺเต สเจ อยฺยา อิมํ เตมาสํ อิธ วเสยฺยุํ; มยํ สรเณสุ ปติฏฺฐาย, สีลานิ คณฺเหยฺยามาติ อาหํสุ ฯ เตปิ “มยํ อิมานิ กุลานิ นิสฺสาย, ภวนิสฺสรณํ กริสฺสามาติ อธิวาเสสุํ ฯ มนุสฺสา เตสํ ปฏิญฺญํ คเหตฺวา วิหารํ ปฏิชคฺคิตฺวา รตฺติฏฺฐานทิวาฏฺฐานานิ สมฺปาเทตฺวา อทํสุ ฯ เต นิพทฺธํ ตเมว คามํ ปิณฺฑาย ปวิสนฺติ ฯ อถ เน เอโก เวชฺโช อุปสงฺกมิตฺวา, “ภนฺเต พหุนฺนํ วสนฏฺฐาเน อผาสุกํปิ นาม โหติ, ตสฺมึ อุปฺปนฺเน, มยฺหํ กเถยฺยาถ; เภสชฺชํ กริสฺสามีติ ปวาเรสิ ฯ

เถโร วสฺสูปนายิกาทิวเส เต ภิกฺขู อามนฺเตตฺวา ปุจฺฉิ “อาวุโส อิมํ เตมาสํ กตีหิ อิริยาปเถหิ วีตินาเมสฺสถาติ ฯ จตูหิ ภนฺเตติ ฯ “กึ ปเนตํ อาวุโส ปฏิรูปํ, นนุ อปฺปมตฺเตหิ ภวิตพฺพํ ? มยํ หิ ธรมานสฺส พุทฺธสฺส สนฺติกา กมฺมฏฺฐานํ คเหตฺวา อาคตา, พุทฺธา จ นาม น สกฺกา สเฐน อาราเธตุํ, กลฺยาณชฺฌาสเยน เหเต อาราเธตพฺพา, ปมตฺตสฺส จ นาม จตฺตาโร อปายา สกเคหสทิสา, อปฺปมตฺตา โหถาวุโสติ ฯ “ตุมฺเห ปน ภนฺเตติ ฯ “อหํ ตีหิ อิริยาปเถหิ วีตินาเมสฺสามิ, ปิฏฺฐึ น ปสาเรสฺสามิ อาวุโสติ ฯ “สาธุ ภนฺเต, อปฺปมตฺตา โหถาติ ฯ

เถรสฺส นิทฺทํ อโนกฺกมนฺตสฺส, ปฐมมาเส อติกฺกนฺเต, อกฺขิโรโค อุปฺปชฺชิ ฯ ฉิทฺทฆฏโต อุทกธารา วิย อกฺขีหิ ธารา ปคฺฆรนฺติ ฯ โส สพฺพรตฺตึ สมณธมฺมํ กตฺวา, อรุณุคฺคมเน คพฺภํ ปวิสิตฺวา นิสีทิ ฯ

๑. จกฺขุปาลตฺเถรวตฺถุ ๙

ภิกฺขู ภิกฺขาจารเวลาย เถรสฺส สนฺติกํ คนฺตฺวา “ภิกฺขาจารเวลา ภนฺเตติ อาหํสุ ฯ “เตนหาวุโส คณฺหถ ปตฺตจีวรนฺติ อตฺตโน ปตฺตจีวรํ คาหาเปตฺวา นิกฺขมิ ฯ ภิกฺขู ตสฺส อกฺขี ปคฺฆรนฺเต ทิสฺวา “กิเมตํ ภนฺเตติ ปุจฺฉึสุ ฯ “อกฺขี เม อาวุโส วาตา วิชฺฌนฺตีติ ฯ “นนุ ภนฺเต เวชฺเชมนฺห ปวาริตา, ตสฺส กเถยฺยามาติ ฯ “สาธาวุโสติ ฯ เต เวชฺชสฺส กถยึสุ ฯ โส เตลํ ปจิตฺวา เปเสสิ ฯ เถโร นาสาย เตลํ อาสิญฺจนฺโต นิสินฺนโก ว อาสิญฺจิตฺวา อนฺโตคามํ ปาวิสิ ฯ เวชฺโช ทิสฺวา อาห “ภนฺเต อยฺยสฺส กิร อกฺขี วาโต วิชฺฌตีติ ฯ “อาม อุปาสกาติ ฯ “ภนฺเต มยา เตลํ ปจิตฺวา เปสิตํ, นาสาย โว อาสิตฺตนฺติ ฯ “อาม อุปาสกาติ ฯ “อิทานิ กีทิสนฺติ ฯ “รุชเตว อุปาสกาติ ฯ เวชฺโช “มยา เอกวาเรเนว วูปสมนตฺถํ เตลํ ปหิตํ, กินฺนุ โข โรโค น วูปสนฺโตติ จินฺเตตฺวา “ภนฺเต นิสีทิตฺวา โว อาสิตฺตํ, นิปชฺชิตฺวาติ ปุจฺฉิ ฯ เถโร ตุณฺหี อโหสิ; ปุนปฺปุนํ ปุจฺฉิยมาโนปิ น กเถสิ ฯ โส “วิหารํ คนฺตฺวา วสนฏฺฐานํ โอโลเกสฺสามีติ จินฺเตตฺวา “เตนหิ ภนฺเต คจฺฉถาติ เถรํ วิสฺสชฺเชตฺวา วิหารํ คนฺตฺวา เถรสฺส วสนฏฺฐานํ โอโลเกนฺโต จงฺกมนนิสีทนฏฺฐานเมว ทิสฺวา สยนฏฺฐานํ อทิสฺวา “ภนฺเต นิสินฺเนหิ โว อาสิตฺตํ, นิปฺปนฺเนหีติ ปุจฺฉิ ฯ เถโร ตุณฺหี อโหสิ ฯ “มา ภนฺเต เอวมกตฺถ; สมณธมฺโม นาม, สรีเร ยาเปนฺเต, สกฺกา กาตุํ; นิปชฺชิตฺวา อาสิญฺจถาติ ปุนปฺปุนํ ยาจิ ฯ “คจฺฉาวุโส,

๑. จกฺขุปาลตฺเถรวตฺถุ ๑๐

มนฺเตตฺวา ชานิสฺสามีติ ฯ เถรสฺส จ ตตฺถ เนว ญาตี น สาโลหิตา อตฺถิ, เกน สทฺธึ มนฺเตยฺย ? กรชกาเยน ปน สทฺธึ มนฺเตนฺโต “วเทหิ ตาว อาวุโส ปาลิต, กึ อกฺขี โอโลเกสฺสสิ อุทาหุ พุทฺธสาสนํ ? อนมตคฺคสฺมึ หิ สํสารวฏฺเฏ ตว อกฺขิกาณสฺส คณนา นตฺถิ, อเนกานิ ปน พุทฺธสตานิ พุทฺธสหสฺสานิ อตีตานิ; เตสุ เอกพุทฺโธปิ น ปริจฺฉินฺโน, อิทานิ อิมํ อนฺโตวสฺสํ ตโย มาเส น นิปชฺชิสฺสามีติ เต มานสํ พทฺธํ; ตสฺมา จกฺขูนิ เต นสฺสนฺตุ วา ภิชฺชนฺตุ วา; พุทฺธสาสนเมว ธาเรหิ, มา จกฺขูนีติ ภูตกายํ โอวทนฺโต อิมา คาถา อภาสิ

**“จกฺขูนิ หายนฺตุ มมายิตานิ,**

**โสตานิ หายนฺตุ, ตเถว เทโห,**

**สพฺพมฺปิทํ หายตุ เทหนิสฺสิตํ;**

**กึการณา ปาลิต ตฺวํ ปมชฺชสิ ฯ**

**จกฺขูนิ ชีรนฺตุ มมายิตานิ,**

**โสตานิ ชีรนฺตุ, ตเถว กาโย,**

**สพฺพมฺปิทํ ชีรตุ กายนิสฺสิตํ;**

**กึการณา ปาลิต ตฺวํ ปมชฺชสิ ฯ**

**จกฺขูนิ ภิชฺชนฺตุ มมายิตานิ,**

**โสตานิ ภิชฺชนฺตุ, ตเถว รูปํ,**

๑. จกฺขุปาลตฺเถรวตฺถุ ๑๑

**สพฺพมฺปิทํ ภิชฺชตุ รูปนิสฺสิตํ;**

**กึการณา ปาลิต ตฺวํ ปมชฺชสีติ ฯ**

เอวํ ตีหิ คาถาหิ อตฺตโน โอวาทํ ทตฺวา นิสินฺนโก ว นตฺถุกมฺมํ กตฺวา คามํ ปิณฺฑาย ปาวิสิ ฯ เวชฺโช ทิสฺวา “กึ ภนฺเต นตฺถุกมฺมํ กตนฺติ ปุจฺฉิ ฯ “อาม อุปาสกาติ ฯ “กีทิสํ ภนฺเตติ, รุชเตว อุปาสกาติ ฯ “นิสีทิตฺวา โว ภนฺเต กตํ, นิปชฺชิตฺวาติ ฯ เถโร ตุณฺหี อโหสิ; ปุนปฺปุนํ ปุจฺฉิโตปิ, น กิญฺจิ กเถสิ ฯ อถ นํ เวชฺโช “ภนฺเต ตุมฺเห สปฺปายํ น กโรถ, อชฺช ปฏฺฐาย ‘อสุเกน เม เตลํ ปกฺกนฺติ มา วทิตฺถ, อหํปิ ‘มยา โว เตลํ ปกฺกนฺติ น วกฺขามีติ อาห ฯ โส เวชฺเชน ปจฺจกฺขาโต, วิหารํ คนฺตฺวา “เวชฺเชนาปิ ปจฺจกฺขาโตสิ, อิริยาปถํ มา วิสฺสชฺชิ สมณาติ,

**“ปฏิกฺขิตฺโต ติกิจฺฉาย เวชฺเชนาสิ วิวชฺชิโต**

**นิยโต มจฺจุราชสฺส, กึ ปาลิต ปมชฺชสีติ**

อิมาย คาถาย อตฺตานํ โอวทิตฺวา สมณธมฺมํ อกาสิ ฯ อถสฺส มชฺฌิมยาเม อติกฺกนฺตมตฺเต, อปุพฺพํ อจริมํ อกฺขีนิ เจว กิเลสา จ ปภิชฺชึสุ ฯ โส สุกฺขวิปสฺสโก อรหา หุตฺวา คพฺภํ ปวิสิตฺวา นิสีทิ ฯ ภิกฺขู ภิกฺขาจารเวลาย คนฺตฺวา “ภิกฺขาจารกาโล ภนฺเตติ อาหํสุ ฯ “กาโล อาวุโสติ ฯ “อาม ภนฺเตติ ฯ “เตนหิ คจฺฉถาติ ฯ “ตุมฺเห ปน ภนฺเตติ ฯ “อกฺขีนิ เม อาวุโส ปริหีนานีติ ฯ เต ตสฺส อกฺขีนิ โอโลเกตฺวา อสฺสุปุณฺณเนตฺตา หุตฺวา “ภนฺเต

๑. จกฺขุปาลตฺเถรวตฺถุ ๑๒

มา จินฺตยิตฺถ, มยํ โว ปฏิชคฺคิสฺสามาติ เถรํ อสฺสาเสตฺวา กตฺตพฺพยุตฺตกํ วตฺตปฏิวตฺตํ กตฺวา คามํ ปวิสึสุ ฯ มนุสฺสา เถรํ อทิสฺวา “ภนฺเต อมฺหากํ อยฺโย กุหินฺติ ปุจฺฉิตฺวา ตํ ปวตฺตึ สุตฺวา ยาคุํ เปเสตฺวา สยํ ปิณฺฑปาตํ อาทาย คนฺตฺวา เถรํ วนฺทิตฺวา ปาทมูเล ปวฏฺฏมานา โรทิตฺวา “มยํ ภนฺเต ปฏิชคฺคิสฺสาม, ตุมฺเห มา จินฺตยิตฺถาติ สมสฺสาเสตฺวา ปกฺกมึสุ ฯ ตโต ปฏฺฐาย นิพทฺธํ ยาคุภตฺตํ วิหารเมว เปเสนฺติ ฯ เถโรปิ อิตเร สฏฺฐิภิกฺขู นิรนฺตรํ โอวทติ ฯ เต ตสฺโสวาเท ฐตฺวา อุปกฺกฏฺฐาย ปวารณาย, สพฺเพ ว สห ปฏิสมฺภิทาหิ อรหตฺตํ ปาปุณึสุ, วุตฺถวสฺสา จ ปน สตฺถารํ ทฏฺฐุกามา หุตฺวา เถรํ อาหํสุ “ภนฺเต สตฺถารํ ทฏฺฐุกามมฺหาติ ฯ เถโร เตสํ วจนํ สุตฺวา จินฺเตสิ “อหํ ทุพฺพโล, อนฺตรามคฺเค จ อมนุสฺสปริคฺคหิตา อฏวี อตฺถิ, มยิ เอเตหิ สทฺธึ คจฺฉนฺเต, สพฺเพ กิลมิสฺสนฺติ, ภิกฺขํปิ ลภิตุํ น สกฺขิสฺสนฺติ, อิเม ปุเรตรเมว เปเสสฺสามีติ ฯ อถ เน อาห “อาวุโส ตุมฺเห ปุรโต คจฺฉถาติ ฯ “ตุมฺเห ปน ภนฺเตติ ฯ “อหํ ทุพฺพโล, อนฺตรามคฺเค จ อมนุสฺสปริคฺคหิตา อฏวี อตฺถิ, มยิ ตุมฺเหหิ สทฺธึ คจฺฉนฺเต, สพฺเพ กิลมิสฺสถ, ตุมฺเห ปุรโต คจฺฉถาติ ฯ “มา ภนฺเต เอวํ กริตฺถ, มยํ ตุมฺเหหิ สทฺธึเยว คมิสฺสามาติ ฯ “มา โว อาวุโส เอวํ รุจฺจิตฺถ, เอวํ สนฺเต มยฺหํ อผาสุกํ ภวิสฺสติ, มยฺหํ กนิฏฺโฐ ตุมฺเห ทิสฺวา ปุจฺฉิสฺสติ, อถสฺส มม จกฺขูนํ ปริหีนภาวํ อาโรเจยฺยาถ; โส มยฺหํ สนฺติกํ กญฺจิเทว

๑. จกฺขุปาลตฺเถรวตฺถุ ๑๓

ปหิณิสฺสติ; เตน สทฺธึ อาคจฺฉิสฺสามิ; ตุมฺเห มม วจเนน ทสพลญฺจ อสีติมหาเถเร จ วนฺทถาติ เต อุยฺโยเชสิ ฯ เต เถรํ ขมาเปตฺวา อนฺโตคามํ ปวิสึสุ ฯ มนุสฺสา เต นิสีทาเปตฺวา ภิกฺขํ ทตฺวา “กึ ภนฺเต อยฺยานํ คมนากาโร ปญฺญายตีติ ฯ “อาม อุปาสกา, สตฺถารํ ทุฏฺฐุกามมฺหาติ ฯ เต ปุนปฺปุนํ ยาจิตฺวา เตสํ คมนฉนฺทเมว ญตฺวา อนุคนฺตฺวา ปริเทวิตฺวา นิวตฺตึสุ ฯ เตปิ อนุปุพฺเพน เชตวนํ คนฺตฺวา สตฺถารญฺจ มหาเถเร จ เถรสฺส วจเนน วนฺทิตฺวา ปุนทิวเส, ยตฺถ เถรสฺส กนิฏฺโฐ วสติ; ตํ วีถึ ปิณฺฑาย ปวิสึสุ ฯ กุฏุมฺพิโก เต สญฺชานิตฺวา นิสีทาเปตฺวา กตปฏิสนฺถาโร, “ภาติกตฺเถโร เม กุหินฺติ ปุจฺฉิ ฯ อถสฺส เต ตํ ปวตฺตึ อาโรเจสุํ ฯ โส เตสํ ปาทมูเล ปวฏฺเฏนฺโต โรทิตฺวา ปุจฺฉิ “อิทานิ ภนฺเต กึ กาตพฺพนฺติ ฯ “เถโร อิโต กสฺสจิ คมนํ ปจฺจาสึสติ, คตกาเล เตน สทฺธึ อาคมิสฺสตีติ ฯ “อยํ เม ภนฺเต ภาคิเนยฺโย ปาลิโต นาม, เอตํ เปเสถาติ ฯ “เอวํ เปเสตุํ น สกฺกา, มคฺเค ปริปนฺโถ อตฺถิ, ปพฺพาเชตฺวา เปเสตุํ วฏฺฏตีติ ฯ “เอวํ กตฺวา เปเสถ ภนฺเตติ ฯ อถ นํ ปพฺพาเชตฺวา อฑฺฒมาสมตฺตํ จีวรคฺคหณาทีนิ สิกฺขาเปตฺวา มคฺคํ อาจิกฺขิตฺวา ปหิณึสุ ฯ โส อนุปุพฺเพน ตํ คามํ ปตฺวา คามทฺวาเร เอกํ มหลฺลกํ ทิสฺวา “อิมํ คามํ นิสฺสาย โกจิ อารญฺญโก วิหาโร อตฺถีติ ปุจฺฉิ ฯ “อตฺถิ ภนฺเตติ ฯ “โก ตตฺถ วสตีติ ฯ “ปาลิตตฺเถโร นาม ภนฺเตติ ฯ “มคฺคํ เม อาจิกฺขถาติ ฯ “โกสิ

๑. จกฺขุปาลตฺเถรวตฺถุ ๑๔

ตฺวํ ภนฺเตติ ฯ “เถรสฺส ภาคิเนยฺโยมฺหีติ ฯ อถ นํ คเหตฺวา วิหารํ เนสิ ฯ โส เถรํ วนฺทิตฺวา อฑฺฒมาสมตฺตํ วตฺตปฏิวตฺตํ กตฺวา เถรํ สมฺมา ปฏิชคฺคิตฺวา “ภนฺเต มาตุลกุฏุมฺพิโก เม ตุมฺหากํ อาคมนํ ปจฺจาสึสติ; เอถ, คจฺฉามาติ อาห ฯ “เตนหิ เม ยฏฺฐิโกฏึ คณฺหาหีติ ฯ โส ยฏฺฐิโกฏึ คเหตฺวา เถเรน สทฺธึ อนฺโตคามํ ปาวิสิ ฯ มนุสฺสา เถรํ นิสีทาเปตฺวา “กึ ภนฺเต คมนากาโร โว ปญฺายตีติ ปุจฺฉึสุ ฯ “อาม อุปาสกา, คนฺตฺวา สตฺถารํ วนฺทิสฺสามีติ ฯ เต นานปฺปกาเรน ยาจิตฺวา อลภนฺตา เถรํ อุยฺโยเชนฺตา อุปฑฺฒปถํ คนฺตฺวา โรทิตฺวา นิวตฺตึสุ ฯ สามเณโร เถรํ ยฏฺฐิโกฏิยา อาทาย คจฺฉนฺโต อนฺตรามคฺเค อฏวิยํ สงฺกฏฺฐนครํ นาม เถเรน อุปนิสฺสาย วุตฺถปุพฺพคามํ สมฺปาปุณิ ฯ โส ตโต นิกฺขมิตฺวา อรญฺเญ คายิตฺวา ทารูนิ อุทฺธรนฺติยา เอกิสฺสา อิตฺถิยา คีตสทฺทํ สุตฺวา สเร นิมิตฺตํ คณฺหิ ฯ

อิตฺถีสทฺโท วิย หิ อญฺโญ สทฺโท ปุริสานํ สกลสรีรํ ผริตฺวา ฐาตุํ สมตฺโถ นาม นตฺถิ ฯ เตนาห ภควา “นาหํ ภิกฺขเว อญฺญํ เอกสทฺทมฺปิ สมนุปสฺสามิ, โย เอวํ ปุริสสฺส จิตฺตํ ปริยาทาย ติฏฺฐติ; ยถยิทํ ภิกฺขเว อิตฺถีสทฺโทติ ฯ

สามเณโร ตตฺถ นิมิตฺตํ คเหตฺวา ยฏฺฐิโกฏึ วิสฺสชฺเชตฺวา “ติฏฺฐถ ตาว ภนฺเต, กิจฺจํ เม อตฺถีติ ตสฺสา สนฺติกํ คโต ฯ สา ตํ ทิสฺวา ตุณฺหี อโหสิ ฯ โส ตาย สทฺธึ สีลวิปตฺตึ ปาปุณิ ฯ

๑. จกฺขุปาลตฺเถรวตฺถุ ๑๕

เถโร จินฺเตสิ “อิทาเนเวโก คีตสทฺโท สูยิตฺถ, โส จ โข อิตฺถิยา, สามเณโรปิ จิรายติ, โส สีลวิปตฺตึ ปตฺโต ภวิสฺสตีติ ฯ โสปิ อตฺตโน กิจฺจํ นิฏฺฐาเปตฺวา อาคนฺตฺวา “คจฺฉาม ภนฺเตติ อาห ฯ อถ นํ เถโร ปุจฺฉิ “ปาโป ชาโตสิ สามเณราติ ฯ โส ตุณฺหี หุตฺวา ปุนปฺปุนํ ปุฏฺโฐปิ น กิญฺจิ กเถสิ ฯ อถ นํ เถโร อาห “ตาทิเสน ปาเปน มม ยฏฺฐิโกฏิคฺคหณกิจฺจํ นตฺถีติ ฯ โส สํเวคปฺปตฺโต กาสายานิ อปเนตฺวา คิหินิยาเมน ปริทหิตฺวา “ภนฺเต อหํ ปุพฺเพ สามเณโร, อิทานิ ปนมฺหิ คิหี ชาโต; ปพฺพชนฺโตปิจาหํ น สทฺธาย ปพฺพชิโต, มคฺคปริปนฺถภเยน ปพฺพชิโต; เอถ, คจฺฉามาติ อาห ฯ “อาวุโส คิหิปาโปปิ สมณปาโปปิ ปาโปเยว; ตฺวํ สมณภาเว ฐตฺวาปิ สีลมตฺตํ ปูเรตุํ นาสกฺขิ; คิหี หุตฺวา กินฺนาม กลฺยาณํ กริสฺสสิ; ตาทิเสน ปาเปน มม ยฏฺฐิโกฏิคฺคหณกิจฺจํ นตฺถีติ ฯ “ภนฺเต อมนุสฺสุปทฺทูโต มคฺโค, ตุมฺเห จ อนฺธา, กถํ อิธ วสิสฺสถาติ ฯ อถ นํ เถโร “อาวุโส ตฺวํ มา เอวํ จินฺตยิ, อิเธว เม นิปชฺชิตฺวา มรนฺตสฺสาปิ อปราปรํ ปวฏฺเฏนฺตสฺสาปิ, ตยา สทฺธึ คมนํ นาม นตฺถีติ วตฺวา อิมา คาถา อภาสิ

**“หนฺทาหํ หตจกฺขุสฺมิ กนฺตารทฺธานมาคโต,**

**สยมาโน น คจฺฉามิ; นตฺถิ พาเล สหายตาฯ**

**หนฺทาหํ หตจกฺขุสฺมิ กนฺตารทฺธานมาคโต**

**มริสฺสามิ, โน คมิสฺสามิ; นตฺถิ พาเล สหายตาติ ฯ**

๑. จกฺขุปาลตฺเถรวตฺถุ ๑๖

ตํ สุตฺวา อิตโร สํเวคชาโต, “ภาริยํ วต เม สาหสิกํ อนนุจฺฉวิกํ กมฺมํ กตนฺติ พาหา ปคฺคยฺห กนฺทนฺโต วนสณฺฑํ ปกฺขนฺทิตฺวา ตถา ปกฺกนฺโต ว อโหสิ ฯ

เถรสฺสาปิ สีลเตเชน สฏฺฐิโยชนายามํ ปณฺณาสโยชนวิตฺถตํ ปณฺณรสโยชนพหลํ ชยสุมนปุปฺผวณฺณํ นิสีทนุฏฺฐหนกาเลสุ โอนมนุนฺนมนปกติกํ สกฺกสฺส เทวราชสฺส ปณฺฑุกมฺพลสิลาสนํ อุณฺหาการํ ทสฺเสสิ ฯ สกฺโก “โก นุ โข มํ ฐานา จาเวตุกาโมติ โอโลเกนฺโต ทิพฺเพน จกฺขุนา เถรํ อทฺทส ฯ

เตนาหุ โปราณา

**“สหสฺสเนตฺโต เทวินฺโท ทิพฺพจกฺขุํ วิโสธยิ**

**‘ปาปครหี อยํ ปาโล อาชีวํ ปริโสธยิ’,**

**สหสฺสเนตฺโต เทวินฺโท ทิพฺพจกฺขุํ วิโสธยิ**

**‘ธมฺมครุโก อยํ ปาโล นิสินฺโน สาสเน รโตติ ฯ**

อถสฺส เอตทโหสิ “สจาหํ เอวรูปสฺส ปาปครหิโน ธมฺมครุกสฺส อยฺยสฺส สนฺติกํ น คมิสฺสามิ, มุทฺธา เม สตฺตธา ผเลยฺย; คมิสฺสามิสฺส สนฺติกนฺติ ฯ ตโต

**สหสฺสเนตฺโต เทวินฺโท เทวรชฺชสิรีธโร**

**ตํขเณน อาคนฺตฺวา, จกฺขุปาลํ อุปาคมิฯ**

อุปคนฺตฺวา จ ปน เถรสฺสาวิทูเร ปทสทฺทํ อกาสิ ฯ อถ นํ เถโร ปุจฺฉิ “โก เอโสติ ฯ “อหํ ภนฺเต อทฺธิโกติ ฯ “กุหึ ยาสิ อุปาสกาติ ฯ “สาวตฺถิยํ ภนฺเตติ ฯ “ยาหิ อาวุโสติ ฯ “อยฺโย ปน ภนฺเต กุหึ

๑. จกฺขุปาลตฺเถรวตฺถุ ๑๗

คมิสฺสตีติ ฯ “อหํปิ ตตฺเถว คมิสฺสามีติ ฯ “เตนหิ เอกโต ว คจฺฉาม ภนฺเตติ ฯ “อหํ ทุพฺพโล, มยา สทฺธึ คจฺฉนฺตสฺส ตว ปปญฺโจ ภวิสฺสตีติ ฯ “มยฺหํ อจฺจายิกํ นตฺถิ; อหํปิ อยฺเยน สทฺธึ คจฺฉนฺโต ทสสุ ปุญฺญกิริยาวตฺถูสุ เอกํ ลภิสฺสามิ; เอกโต ว คจฺฉาม ภนฺเตติ ฯ เถโร “เอโส สปฺปุริโส ภวิสฺสตีติ จินฺเตตฺวา “เตนหิ ยฏฺฐิโกฏึ คณฺห อุปาสกาติ อาห ฯ สกฺโก ตถา กตฺวา ปฐวึ สงฺขิปนฺโต สายณฺหสมเย เชตวนํ สมฺปาเปสิ ฯ เถโร สงฺขปณวาทิสทฺเท สุตฺวา “กตฺเถโส สทฺโทติ ปุจฺฉิ ฯ “สาวตฺถิยํ ภนฺเตติ ฯ “มยํ คมนกาเล จิเรน คมิมฺหาติ ฯ “อหํ อุชุกมคฺคํ ชานามิ ภนฺเตติ ฯ ตสฺมึ ขเณ เถโร “นายํ มนุสฺโส, เทวตา ภวิสฺสตีติ สลฺลกฺเขสิ ฯ

**สหสฺสเนตฺโต เทวินฺโท เทวรชฺชสิรีธโร**

**สงฺขิปิตฺวาน ตํ มคฺคํ ขิปฺปํ สาวตฺถิมาคมิ ฯ**

โส เถรสฺเสวตฺถาย กนิฏฺฐกุฏุมฺพิเกน การิตํ ปณฺณสาลํ เนตฺวา ผลเก นิสีทาเปตฺวา ปิยสหายวณฺเณน ตสฺส สนฺติกํ คนฺตฺวา “สมฺม ปาลาติ ปกฺโกสิ ฯ “กึ สมฺมาติ ฯ “เถรสฺส อาคตภาวํ ชานาสีติ ฯ “น ชานามิ, กึ ปน เถโร อาคโตติ ฯ “อาม สมฺม, อิทานาหํ วิหารํ คนฺตฺวา เถรํ ตยา การิตปณฺณสาลายํ นิสินฺนกํ ทิสฺวา อาคโตมฺหีติ วตฺวา ปกฺกามิ ฯ กุฏุมฺพิโกปิ วิหารํ คนฺตฺวา เถรํ ทิสฺวา ปาทมูเล ปวฏฺเฏนฺโต โรทิตฺวา “อิทํ ทิสฺวา อหํ ภนฺเต ตุมฺหากํ ปพฺพชิตุํ นาทาสินฺติอาทีนิ วตฺวา เทฺว ทาสทารเก ภุชิสฺเส กตฺวา เถรสฺส สนฺติเก ปพฺพาเชตฺวา

๑. จกฺขุปาลตฺเถรวตฺถุ ๑๘

“อนฺโตคามโต ยาคุภตฺตาทีนิ อาหริตฺวา เถรํ อุปฏฺฐหถาติ ปฏิปาเทสิ ฯ สามเณรา วตฺตปฏิวตฺตํ กตฺวา เถรํ อุปฏฺฐหึสุ ฯ

อเถกทิวสํ ทิสาวาสิโน ภิกฺขู “สตฺถารํ ปสฺสิสฺสามาติ เชตวนํ อาคนฺตฺวา สตฺถารํ วนฺทิตฺวา อสีติมหาเถเร ทิสฺวา วิหารจาริกํ จรนฺตา จกฺขุปาลตฺเถรสฺส วสนฏฺฐานํ ปตฺวา “อิทํปิ ปสฺสิสฺสามาติ สายํ ตทภิมุขา อเหสุํ ฯ ตสฺมึ ขเณ มหาเมโฆ อุฏฺฐหิ ฯ เต “อิทานิ สายญฺจ, เมโฆ จ อุฏฺฐิโต, ปาโต ว อาคนฺตฺวา ปสฺสิสฺสามาติ นิวตฺตึสุ ฯ เทโว ปฐมยาเม วสฺสิตฺวา มชฺฌิมยาเม วิคโต ฯ เถโร อารทฺธวิริโย อาจิณฺณจงฺกมโน; ตสฺมา ปจฺฉิมยาเม จงฺกมนํ โอตริ ฯ ตทา ปน นววุฏฺฐาย ภูมิยา พหู อินฺทโคปกา อุฏฺฐหึสุ ฯ เต เถเร จงฺกมนฺเต, เยภุยฺเยน วิปชฺชึสุ ฯ อนฺเตวาสิกา เถรสฺส จงฺกมนฏฺฐานํ กาลสฺเสว น สมฺมชฺชึสุ ฯ อิตเร ภิกฺขู “เถรสฺส วสนฏฺฐานํ ปสฺสิสฺสามาติ อาคนฺตฺวา จงฺกมเน ปาณเก ทิสฺวา “โก อิมสฺมึ จงฺกมตีติ ปุจฺฉึสุ ฯ “อมฺหากํ อุปชฺฌาโย ภนฺเตติ ฯ เต อุชฺฌายึสุ “ปสฺสถ สมณสฺส กมฺมํ; สจกฺขุกาเล นิปชฺชิตฺวา นิทฺทายนฺโต กิญฺจิ อกตฺวา, อิทานิ จกฺขุวิกลกาเล ‘จงฺกมามีติ เอตฺตเก ปาเณ มาเรสิ; ‘อตฺถํ กริสฺสามีติ อนตฺถํ อกรีติ ฯ อถ เต คนฺตฺวา ตถาคตสฺส อาโรเจสุํ “ภนฺเต จกฺขุปาลตฺเถโร ‘จงฺกมามีติ พหู ปาณเก มาเรสีติ ฯ “กึ ปน โส ตุมฺเหหิ มาเรนฺโต ทิฏฺฐโติ ฯ “น

๑. จกฺขุปาลตฺเถรวตฺถุ ๑๙

ทิฏฺโฐ ภนฺเตติ ฯ “ยเถว ตุมฺเห ตํ น ปสฺสถ; ตถา โสปิ เต ปาเณ น ปสฺสติ, ขีณาสวานํ มรณเจตนา นาม นตฺถิ ภิกฺขเวติ ฯ “ภนฺเต อรหตฺตสฺส อุปนิสฺสเย สติ, กสฺมา อนฺโธ ชาโตติ ฯ “อตฺตนา กตกมฺมวเสน ภิกฺขเวติ ฯ “กึ ปน ภนฺเต เตน กตนฺติ ฯ “เตนหิ ภิกฺขเว สุณาถ:

อตีเต พาราณสิยํ พาราณสีราเช รชฺชํ กาเรนฺเต, เอโก เวชฺโช คามนิคเม จริตฺวา เวชฺชกมฺมํ กโรนฺโต เอกํ จกฺขุทุพฺพลํ อิตฺถึ ทิสฺวา ปุจฺฉิ “กินฺเต อผาสุกนฺติ ฯ “อกฺขีหิ น ปสฺสามีติ ฯ “เภสชฺชนฺเต กริสฺสามีติ ฯ “กโรหิ สามีติ ฯ “กึ เม ทสฺสสีติ ฯ “สเจ เม อกฺขีนิ ปากติกานิ กาตุํ สกฺขิสฺสสิ, อหนฺเต สทฺธึ ปุตฺตธีตาหิ ทาสี ภวิสฺสามีติ ฯ โส “สาธูติ เภสชฺชํ สํวิทหิ ฯ เอกเภสชฺเชเนว อกฺขีนิ ปากติกานิ อเหสุํ ฯ สา จินฺเตสิ “อหํ เอตสฺส ‘สปุตฺตธีตา ทาสี ภวิสฺสามีติ ปฏิชานึ, น โข ปน มํ สณฺเหน สมุทาจริสฺสติ, วญฺเจสฺสามิ นนฺติ ฯ สา เวชฺเชนาคนฺตฺวา “กีทิสํ ภทฺเทติ ปุฏฺฐา, “ปุพฺเพ เม อกฺขีนิ โถกํ รุชฺชึสุ, อิทานิ อติเรกตรํ รุชฺชนฺตีติ อาห ฯ เวชฺโช “อยํ มํ วญฺเจตฺวา กิญฺจิ อทาตุกามา, น เม เอตาย ทินฺนภติยา อตฺโถ, อิทานิ ตํ อนฺธํ กริสฺสามีติ จินฺเตตฺวา เคหํ คนฺตฺวา ภริยาย ตมตฺถํ อาจิกฺขิ ฯ สา ตุณฺหี อโหสิ ฯ โส เอกํ เภสชฺชํ โยเชตฺวา ตสฺสา สนฺติกํ คนฺตฺวา “ภทฺเท อิมํ เภสชฺชํ อญฺชาหีติ อญฺชาเปสิ ฯ เทฺว อกฺขีนิ ทีปสิขา วิย วิชฺฌายึสุ ฯ โส เวชฺโช จกฺขุปาโล อโหสิ ฯ

๑. จกฺขุปาลตฺเถรวตฺถุ ๒๐

“ภิกฺขเว ตทา มม ปุตฺเตน กตกมฺมํ ปจฺฉโต ปจฺฉโต อนุพนฺธิ, ปาปกมฺมํ หิ นาเมตํ ธุรํ วหโต พลิวทฺทสฺส ปทํ จกฺกํ วิย อนุคจฺฉตีติ อิทํ วตฺถุํ กเถตฺวา อนุสนฺธึ ฆเฏตฺวา ปติฏฺฐาปิตมตฺติกํ สาสนํ ราชมุทฺทาย ลญฺฉนฺโต วิย ธมฺมราชา อิมํ คาถมาห

**“มโนปุพฺพงฺคมา ธมฺมา มโนเสฏฺฐา มโนมยา;**

**มนสา เจ ปทุฏฺเฐน ภาสติ วา กโรติ วา,**

**ตโต นํ ทุกฺขมเนฺวติ จกฺกํว วหโต ปทนฺติ ฯ**

ตตฺถ “**มโน**ติ กามาวจรกุสลาทิเภทํ สพฺพมฺปิ จตุภูมิกจิตฺตํ ฯ อิมสฺมึ ปน ปเท ตทา ตสฺส เวชฺชสฺส อุปฺปนฺนจิตฺตวเสน นิยมิยมานํ ววตฺถาปิยมานํ ปริจฺฉิชฺชมานํ, โทมนสฺสสหคตํ ปฏิฆ- สมฺปยุตฺตํ จิตฺตเมว ลพฺภติ ฯ **ปุพฺพงฺคมา**ติ: เตน ปฐมคามินา หุตฺวา สมนฺนาคตา ฯ **ธมฺมา**ติ: คุณเทสนาปริยตฺตินิสฺสตฺตนิชฺชีววเสน จตฺตาโร ธมฺมา นาม ฯ เตสุ

**“น หิ ธมฺโม อธมฺโม จ อุโภ สมวิปากิโน,**

**อธมฺโม นิรยํ เนติ ธมฺโม ปาเปติ สุคฺคตินฺติ**

อยํ คุณธมฺโม นาม ฯ “ธมฺมํ โว ภิกฺขเว เทเสสฺสามิ อาทิกลฺยาณนฺติ อยํ เทสนาธมฺโม นาม ฯ “อิธ ปน ภิกฺขเว เอกจฺเจ กุลปุตฺตา ธมฺมํ ปริยาปุณนฺติ สุตฺตํ เคยฺยนฺติ อยํ ปริยตฺติธมฺโม นาม ฯ “ตสฺมึ โข ปน สมเย ธมฺมา โหนฺติ, ขนฺธา โหนฺตีติ อยํ นิสฺสตฺตธมฺโม นาม ฯ นิชฺชีวธมฺโมติปิ เอเสว

๑. จกฺขุปาลตฺเถรวตฺถุ ๒๑

นโย ฯ เตสุ อิมสฺมึ ฐาเน นิสฺสตฺตนิชฺชีวธมฺโม อธิปฺเปโต ฯ โส อตฺถโต ตโย อรูปิโน ขนฺธา “เวทนากฺขนฺโธ สญฺญากฺขนฺโธ สงฺขารกฺขนฺโธติ ฯ เอเต หิ, มโน ปุพฺพงฺคโม เอเตสนฺติ มโน- ปุพฺพงฺคมา นาม ฯ “กถํ ปเนเตหิ สทฺธึ เอกวตฺถุโก เอการมฺมโณ อปุพฺพํ อจริมํ เอกกฺขเณ อุปฺปชฺชมาโน มโน ปุพฺพงฺคโม นาม โหตีติ ฯ อุปฺปาทปฺปจฺจยตฺเถน ฯ ยถา หิ พหูสุ เอกโต คามฆาตาทิกมฺมานิ กโรนฺเตสุ, “โก เตสํ ปุพฺพงฺคโมติ วุตฺเต, โย เตสํ ปจฺจโย โหติ, ยํ นิสฺสาย เต ตํ กมฺมํ กโรนฺติ; โส ทตฺโต วา มตฺโต วา “เตสํ ปุพฺพงฺคโมติ วุจฺจติ; เอวํ สมฺปทมิทํ เวทิตพฺพํ ฯ อิติ อุปฺปาทปฺปจฺจยตฺเถน มโน ปุพฺพงฺคโม เอเตสนฺติ มโนปุพฺพงฺคมา ฯ น หิ เต, มเน อนุปฺปชฺชนฺเต, อุปฺปชฺชิตุํ สกฺโกนฺติ ฯ มโน ปน, เอกจฺเจสุ เจตสิเกสุ อนุปฺปชฺชนฺเตสุปิ, อุปฺปชฺชติเยว ฯ อธิปติวเสน ปน มโน เสฏฺโฐ เอเตสนฺติ มโนเสฏฺฐา ฯ ยถา หิ โจราทีนํ โจรเชฏฺฐกาทโย อธิปติโน เสฏฺฐา; ตถา เตสมฺปิ มโนติ มโนเสฏฺฐา ฯ ยถา ปน ทารุอาทีหิ นิปฺผนฺนานิ ตานิ ตานิ ภณฺฑานิ ทารุมยาทีนิ นาม โหนฺติ; ตถา เอเตปิ มนโต นิปฺผนฺนตฺตา มโนมยา นาม ฯ **ปทุฏฺเฐนา**ติ: อาคนฺตุเกหิ อภิชฺฌาทีหิ โทเสหิ ปทุฏฺเฐน ฯ ปกติมโน หิ ภวงฺคจิตฺตํ ฯ ตํ อปฺปทุฏฺฐํ, ยถา หิ ปสนฺนํ อุทกํ อาคนฺตุเกหิ นีลาทีหิ อุปกฺกิลิฏฺฐํ นีโลทกาทิเภทํ โหติ, น จ นวํ อุทกํ นาปิ ปุริมํ ปสนฺนอุทกเมว; ตถา ตมฺปิ อาคนฺตุเกหิ อภิชฺฌาทีหิ โทเสหิ ปทุฏฺฐํ โหติ, น จ นวํ จิตฺตํ,

๑. จกฺขุปาลตฺเถรวตฺถุ ๒๒

นาปิ ปุริมํ ภวงฺคจิตฺตเมว ฯ เตนาห ภควา “ปภสฺสรมิทํ ภิกฺขเว จิตฺตํ ฯ ตญฺจ โข อาคนฺตุเกหิ อุปกฺกิเลเสหิ อุปกฺกิลิฏฺฐนฺติ ฯ เอวํ มนสา เจ ปทุฏฺเฐน ฯ **ภาสติ วา กโรติ วา**ติ: โส ภาสมาโน จตุพฺพิธํ วจีทุจฺจริตเมว ภาสติ, กโรนฺโต ติวิธํ กายทุจฺจริตเมว กโรติ, อภาสนฺโต อกโรนฺโต ตาย อภิชฺฌาทีหิ ปทุฏฺฐมานสตาย ติวิธํ มโนทุจฺจริตํ ปูเรติ ฯ เอวมสฺส ทส อกุสลกมฺมปถา ปาริปูรึ คจฺฉนฺติ ฯ **ตโต นํ ทุกฺขมเนฺวตี**ติ: ตโต ติวิธทุจฺจริตโต ตํ ปุคฺคลํ ทุกฺขมเนฺวติ: ทุจฺจริตานุภาเวน จตูสุ อปาเยสุ วา มนุสฺเสสุ วา ตมตฺตภาวํ คจฺฉนฺตํ กายวตฺถุกมฺปิ อิตรวตฺถุกมฺปีติ อิมินา ปริยาเยน กายิกเจตสิกํ วิปากทุกฺขํ อนุคจฺฉติ ฯ ยถากึ ? **จกฺกํ ว วหโต ปทนฺ**ติ: ธุเร ยุตฺตสฺส ธุรํ วหโต พลิวทฺทสฺส ปทํ จกฺกํ วิย ฯ ยถา หิ โส เอกํปิ ทิวสํ เทฺวปิ ปญฺจปิ ทสปิ อฑฺฒมาสํปิ วหนฺโต จกฺกํ นิวตฺเตตุํ ชหิตุํ น สกฺโกติ; อถขฺวสฺส ปุรโต อติกฺกมนฺตสฺส ยุคํ คีวํ พาธติ, ปจฺฉโต ปฏิกฺกมนฺตสฺส จกฺกํ อูรุมํสํ ปฏิหนฺติ; อิเมหิ ทฺวีหิ การเณหิ พาธนฺตํ จกฺกํ ตสฺส ปทานุปทิกํ โหนฺติ, ตเถว มนสา ปทุฏฺเฐน ตีณิ ทุจฺจริตานิ ปูเรตฺวา ฐิตํ ปุคฺคลํ นิรยาทีสุ ตตฺถ ตตฺถ คตฏฺฐาเนสุ ทุจฺจริตมูลกํ กายิกมฺปิ เจตสิกมฺปิ ทุกฺขํ อนุพนฺธตีติ ฯ

คาถาปริโยสาเน ตึสสหสฺสา ภิกฺขู สห ปฏิสมฺภิทาหิ อรหตฺตํ ปาปุณึสุ ฯ สมฺปตฺตปริสายปิ เทสนา สาตฺถิกา สผลา อโหสีติ ฯ

จกฺขุปาลตฺเถร วตฺถุ ฯ